En typisk formelbil har en minimalistisk sittebrønn med halo-bøyle og plass kun til føreren, som har hodet i friluft. I moderne formelbiler ligger motoren oftest direkte bak føreren og driver bakhjulene. Formelbilens karosseri er utformet for å gi kjøretøyet størst mulig aerodynamisk marktrykk, som presser bilen mot underlaget for dermed å oppnå maksimalt veigrep. Mange formelbiler har også vinger foran og bak på bilen, i tillegg til et svært lavt og praktisk talt flatt gulv, som bidrar til å oppnå ytterligere marktrykk.